Jon Lilletun (Kristelig Folkeparti), 1999-03-03:
Dei forholda som vert kartlagde i NOVA sin rapport om lesbiske og homofile sine levekår, uroar meg, og dei uroar Regjeringa. Det er skremmande at unge i vårt demokratiske samfunn vert utsette for trakassering, mobbing og diskriminering på grunn av si seksuelle legning. Vi har alle eit moralsk ansvar som medmenneske, på arbeidsstad eller studiestad, for å motarbeide ei slik haldning i samfunnet. Særleg må vaksne verte tydelegare rollemodellar for barn og unge ved å vise respekt og toleranse overfor medmenneske. Som representanten Karin Andersen sitt spørsmål peikar mot, har opplæringssystemet òg eit ansvar. Å informere om og arbeide for å førebyggje mobbing og diskriminering av dei som t.d. har ein annan kultur, religion, kjønn eller seksuell legning, er ei sentral oppgåve for skulen. Eg vil samstundes understreke at det er foreldra som har hovudansvaret for barna si oppdraging, og skulen må derfor ha samarbeid med heimen på dette området. Vi må i tillegg vere klare over at nokre undersøkingar kan tyde på at unge føretrekkjer å lære om seksualitet og samliv frå andre enn læraren sin. I den nye læreplanen for grunnskulen er det i fleire fag lagt opp til at elevane skal drøfte etiske konfliktar og val knytte til spørsmål om seksualitet, samliv og seksuell identitet, m.a. homofili. Emnet er nemnt i faget kristendomskunnskap med religions- og livssynsorientering, i samfunnsfag og i natur- og miljøfaget. I tillegg er det sagt at samlivslære og homofili er eit kunnskapsområde på tvers av fag. Eg vil òg framheve at anna haldningsskapande arbeid generelt, som t.d. når det gjeld mobbing og diskriminering, vert teke opp i fleire samanhengar i opplæringa. I den nye rammeplanen for allmennlærarutdanninga er forhold som gjeld seksuell identitet m.a. teke opp i faget natur, samfunn og miljø. Det er likevel den enkelte lærestaden som må konkretisere innhaldet for at lærarstudentane skal nå måla i rammeplanen. Eit slikt lokalt eksempel finn ein t.d. ved Høgskulen i Telemark. Her har lærarstudentane laga ein nettstad om samliv og seksualitet, tilrettelagd for både elevar og lærarar. Departementet vil leggje til rette for at høgskulepersonale får etterutdanning i temaet seksualitet og samliv. Når det gjeld etterutdanning av grunnskulelærarar, vil emnet seksualkunnskap verte teke inn som eit moment i det etterutdanningsopplegget som departementet er i ferd med å utarbeide i natur- og miljøfag. Statens helsetilsyn informerer i ein katalog om det undervisningsopplegget i sex og samliv som er utvikla for barn og unge. Lærarar gjev likevel uttrykk for at ein manglar læremiddel på området. Sosial- og helsedepartementet har derfor i samarbeid med Kyrkje-, utdannings- og forskingsdepartementet teke initiativ til å utvikle nytt læremateriell om samliv, seksualitet og prevensjon. Nasjonalt læremiddelsenter har såleis fått i oppdrag å utvikle læremateriell som byggjer på læreplanane for grunnskulen, og som er retta mot lærarar. Ei særleg utfordring er nok å vurdere metodar og strategiar for haldningsskapande arbeid på området.(Presidenten klubbar.) Eg seier meg lei for det, president, men det var kanskje interessant for spørjaren om eg fekk halde fram, i og med at det berre er høve til eitt oppfølgingsspørsmål i dag. Men det overlèt eg til presidenten. (Presidenten klubbar.)